Атаһы Иоанн Люксембургский Чехия эштәре менән ҡыҙыҡһынмаған тиерлек, уны тик аҡса сығанағы кеүек ҡараған, һөҙөмтәлә короллек үҙе бөлгөнлөккә төшкән. 1333 йылда Чехия һәм Моравия менән идаралыҡты улы Карлға тапшырған, ул үҙенең йәш булыуына ҡарамаҫтан дәүләт эштәре менән шөғөлләнеү өсөн етерлек аҡылға һәм белемгә эйә булған. Бынан башҡа, атаһынан айырмалы рәүештә ул үҙенең туған еренең телен һәм йолаларын белгән. Аҡсаларҙа сикле булыу арҡаһында (килемдәрҙең бер өлөшөн Карл атаһына ебәрем торорға мәжбүр булған), королдең улы таж имениеларын залогтан һатып ала башлаған һәм аҡсаны һаҡлап тотоу иҫәбенә ике йыл эсендә 16 имениены һатып алған. Илде даими рәүештә йөрөп үтеп, Карл идаралыҡ итеүҙәге етешһеҙлектәргә иғтибар иткән һәм уларҙы бөтөрөү өсөн саралар эҙләгән. Ул Прагалағы король һарайын йүнәткән һәм йәш ҡатыны менән бында төпләнгән. Ауыл хужалығына иғтибар биреп, Карл Чехияла шарап эшләүҙе (йөҙөм ҡыуағы Бургундиянан килтерелгән) һәм балыҡсылыҡты (ул идара иткән осорҙа бихисап быуалар төҙөлгән, уларҙа чех карпын үрсеткәндәр) үҫтергән.